ET Euroopa Liidu Teataja L 270/27

NÕUKOGU OTSUS 2007/665/ÜVJP,

28. september 2007,

Euroopa Liidu ja Horvaatia Vabariigi vahelise Horvaatia Vabariigi osalemist Euroopa Liidu politseimissioonil Afganistanis käsitleva lepingu sõlmimise kohta (EUPOL AFGHANISTAN)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 24,

võttes arvesse eesistujariigi soovitust,

ning arvestades järgmist:

(1) Nõukogu võttis 30. mail 2007 vastu ühismeetme 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN). (1)

(2) Ühismeetme 2007/369/ÜVJP artikli 12 lõige 5 sätestab, et kolmandate riikide osalemist käsitlev üksikasjalik kord kehtestatakse Euroopa Liidu lepingu artikli 24 kohaselt sõlmitavate lepingutega.

(3) Nõukogu volitas 13. septembril 2004 eesistujariiki, keda vajadusel abistab peasekretär/kõrge esindaja, alustama tulevaste ELi kriisiohjamise tsiviiloperatsioonide puhul läbirääkimisi kolmandate riikidega, eesmärgiga sõlmida näidislepingu põhjal Euroopa Liidu ja kolmanda riigi vaheline leping kolmanda riigi osalemise kohta Euroopa Liidu kriisiohjamise tsiviiloperatsioonis. Selle alusel pidas eesistujariik Horvaatia Vabariigiga läbirääkimisi Horvaatia Vabariigi osalemist Euroopa Liidu politseimissioonil Afganistanis (EUPOL AFGHANISTAN) käsitleva lepingu sõlmimise üle.

(4) Leping tuleks heaks kiita,

ON TEINUD JÄRGMISE OTSUSE:

Artikkel 1

Käesolevaga kiidetakse Euroopa Liidu nimel heaks Euroopa Liidu ja Horvaatia Vabariigi vaheline Horvaatia Vabariigi osalemist Euroopa Liidu politseimissioonil Afganistanis (EUPOL AFGHANISTAN) käsitlev leping.

Lepingu tekst on esitatud käesoleva otsuse lisas.

Artikkel 2

Nõukogu eesistujat volitatakse nimetama isikut/isikuid, kellel on õigus lepingule alla kirjutada, et see Euroopa Liidu suhtes siduvaks muuta.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Liidu Teatajas.

Brüssel, 28. september 2007 Nõukogu nimel eesistuja M. PINHO

(1) ELT L 139, 31.5.2007, lk 33.

ET Euroopa Liidu Teataja L 270/28

TÕLGE

Euroopa Liidu ja Horvaatia Vabariigi vaheline Horvaatia Vabariigi osalemist Euroopa Liidu politseimissioonis Afganistanis (EUPOL AFGHANISTAN) käsitlev

LEPING

EUROOPA LIIT (EL)

ühelt poolt ja

HORVAATIA VABARIIK

teiselt poolt,

edaspidi „lepinguosalised”,

VÕTTES ARVESSE:

— Euroopa Liidu Nõukogu 30. mail 2007 vastu võetud ühismeedet 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN), (1)

— kutset Horvaatia Vabariigile osalemiseks politseimissioonis EUPOL AFGHANISTAN,

— Horvaatia Vabariigi otsust osaleda politseimissioonis EUPOL AFGHANISTAN,

— poliitika- ja julgeolekukomitee otsust kiita heaks Horvaatia Vabariigi panus politseimissiooni EUPOL AFGHANISTAN,

ON KOKKU LEPPINUD JÄRGMISES:

Artikkel 1

Operatsioonis osalemine

1. Horvaatia Vabariik ühineb 30. mai 2007. aasta ühismeetmega 2007/369/ÜVJP ning mis tahes ühismeetme või otsusega, millega Euroopa Liidu Nõukogu otsustab politseimissiooni EUPOL AFGHANISTAN pikendada, vastavalt käesoleva lepingu sätetele ja mis tahes nõutavatele rakenduseeskirjadele.

2. Horvaatia Vabariigi panus ELi politseimissioonis EUPOL AFGHANISTAN ei piira Euroopa Liidu sõltumatust otsuste vastuvõtmisel.

3. Horvaatia Vabariik tagab, et tema ELi politseimissioonis EUPOL AFGHANISTAN osalev isikkoosseis täidab oma ülesandeid kooskõlas:

— ühismeetmega 2007/369/ÜVJP ja selle võimalike hilisemate muudatustega;

— operatsiooni plaaniga;

— rakendusmeetmetega.

4. Horvaatia Vabariigi poolt ELi politseimissioonile EUPOL AFGHANISTAN lähetatud isikkoosseis täidab oma kohustusi ja tegutseb ainult ELi politseimissiooni EUPOL AFGHANISTAN huve silmas pidades.

5. Horvaatia Vabariik teavitab ELi politseimissiooni EUPOL AFGHANISTAN juhti ja Euroopa Liidu Nõukogu peasekretariaati õigeaegselt igast muudatusest oma panuses politseimissioonile EUPOL AFGHANISTAN.

6. ELi politseimissioonile EUPOL AFGHANISTAN lähetatud isikkoosseis läbib arstliku läbivaatuse, nad vaktsineeritakse ja tunnistatakse Horvaatia Vabariigi pädeva asutuse poolt antava tõendiga teenistuseks tervislikult sobivaks. ELi politseimissioonile EUPOL AFGHANISTAN lähetatud töötajad esitavad sellise tõendi koopia.

Artikkel 2

Isikkoosseisu staatus

1. ELi politseimissioonile EUPOL AFGHANISTAN Horvaatia Vabariigi poolt lähetatud isikkoosseisu staatust reguleerib Euroopa Liidu ja Afganistani Islamivabariigi vahel sõlmitud leping missiooni staatuse ja tegevuse kohta.

2. Ilma, et see piiraks lõikes 1 osutatud missiooni staatuse lepingu kohaldamist, kuuluvad ELi politseimissioonis EUPOL AFGHANISTAN osalevad Horvaatia Vabariigi lähetatud isikkoosseisu liikmed Horvaatia Vabariigi jurisdiktsiooni alla.

3. Horvaatia Vabariik vastutab kõigi nõuete eest, mis on esitatud seoses ELi politseimissioonis EUPOL AFGHANISTAN osalemisega, kui nõude on esitanud tema lähetatud isikkoosseisu liige või käib see tema lähetatud isikkoosseisu liikme kohta. Horvaatia Vabariik vastutab enda lähetatud isikkoosseisu liikme vastu võetavate meetmete, eelkõige õiguslike ja distsiplinaarmeetmete eest, kooskõlas oma õigusnormidega.

4. Käesoleva lepingu allkirjastamisel kohustub Horvaatia Vabariik esitama kõikide ELi politseimissioonis EUPOL AFGHANISTAN osalevate riikide vastu nõuetest loobumise deklaratsiooni. Sellise deklaratsiooni näidis on lisatud käesolevale lepingule.

5. Euroopa Liit tagab, et käesoleva lepingu allkirjastamisel esitavad liikmesriigid deklaratsiooni Horvaatia Vabariigi ELi politseimissioonis EUPOL AFGHANISTAN osalemisest tulenevatest nõuetest loobumise kohta.

Artikkel 3

Salastatud teave

1. Horvaatia Vabariik võtab vajalikud meetmed, et tagada ELi salastatud teabe kaitstus vastavalt nõukogu otsuses 2001/264/EÜ (2) sätestatud Euroopa Liidu Nõukogu julgeolekueeskirjadele ning pädevate asutuste, sealhulgas ELi politseimissiooni EUPOL AFGHANISTAN juhi välja antud edasistele juhistele.

2. Euroopa Liidu ja Horvaatia Vabariigi vahel 10. aprillil 2006 sõlmitud salastatud teabe vahetamise julgeolekukorra kokkuleppe sätteid (3) kohaldatakse ELi politseimissiooni EUPOL AFGHANISTAN suhtes.

Artikkel 4

Käsuliin

1. Kõik ELi politseimissioonis EUPOL AFGHANISTAN osalevad isikkoosseisu liikmed jäävad oma siseriiklike ametiasutuste täielikku alluvusse.

2. Siseriiklikud ametiasutused annavad operatiivjuhtimise üle ELi politseimissiooni EUPOL AFGHANISTAN juhile, kes kasutab operatsioonide juhtimisel hierarhilist juhtimis- ja kontrollisüsteemi.

3. Missiooni juht juhib ELi politseimissiooni EUPOL AFGHANISTAN ja hoolitseb selle igapäevase haldamise eest.

4. Käesoleva lepingu artikli 1 lõikes 1 nimetatud õigusaktide kohaselt on Horvaatia Vabariigil ELi politseimissiooni EUPOL AFGHANISTAN igapäevase haldamise seisukohast samad õigused ja kohustused kui operatsioonis osalevatel Euroopa Liidu liikmesriikidel.

5. ELi politseimissiooni EUPOL AFGHANISTAN juht vastutab politseimissiooni EUPOL AFGHANISTAN isikkoosseisu distsiplinaarkontrolli eest. Vajadusel võtab distsiplinaarmeetmeid asjaomane siseriiklik ametiasutus.

6. Horvaatia Vabariik määrab riikliku kontaktisiku, kes esindab ELi politseimissioonis EUPOL AFGHANISTAN oma riigi kontingenti. Riiklik kontaktisik esitab ELi politseimissiooni EUPOL AFGHANISTAN juhile aruande siseriiklikest küsimustest ja vastutab kontingendi igapäevase distsipliini eest.

7. Euroopa Liit teeb operatsiooni lõpetamist käsitleva otsuse pärast konsulteerimist Horvaatia Vabariigiga, tingimusel et operatsiooni lõpetamise päeval toetab Horvaatia Vabariik jätkuvalt ELi politseimissiooni EUPOL AFGHANISTAN.

Artikkel 5

Finantsaspektid

1. Horvaatia Vabariik katab kõik oma operatsioonis osalemisega seotud kulud, välja arvatud kulud, mis kooskõlas operatsiooni tegevuseelarvega kuuluvad ühiste kulude alla.

2. Kui põhjustatakse Afganistanist pärit füüsilise või juriidilise isiku surm, vigastus, või juriidilise isiku vara hävimine või rikkumine, maksab Horvaatia Vabariik, kui ta on tunnistatud vastutavaks, kompensatsiooni vastavalt tingimustele, mis on sätestatud käesoleva lepingu artikli 2 lõikes 1 osutatud missiooni staatuse lepingus, kui see on olemas.

Artikkel 6

Tegevuseelarve rahastamises osalemine

Kuna Horvaatia Vabariigi panus on märkimisväärne ja operatsiooni jaoks olulise tähtsusega, on Horvaatia Vabariik vabastatud ELi politseimissiooni EUPOL AFGHANISTAN tegevuseelarve rahastamises osalemisest.

Artikkel 7

Lepingu rakenduskord

Kõik käesoleva lepingu rakendamiseks vajalikud tehnilised ja haldusalased kokkulepped sõlmitakse peasekretäri/kõrge esindaja ja Horvaatia Vabariigi asjakohaste ametiasutuste vahel.

Artikkel 8

Kohustuste täitmata jätmine

Kui üks lepinguosaline peaks jätma käesolevas lepingus sätestatud kohustused täitmata, on teisel lepinguosalisel õigus leping ühekuulise kirjaliku etteteatamisega diplomaatiliste kanalite kaudu lõpetada.

Artikkel 9

Vaidluste lahendamine

Lepingu tõlgendamisest või kohaldamisest tulenevad vaidlused lahendatakse lepinguosaliste vahel diplomaatilisel teel.

Artikkel 10

Lepingu jõustumine

1. Käesolev leping jõustub järgmise kuu esimesel päeval pärast seda, kui lepinguosalised on teatanud teineteisele diplomaatiliste kanalite kaudu lepingu jõustamiseks vajalike siseriiklike menetluste lõpuleviimisest.

2. Käesolevat lepingut kohaldatakse ajutiselt alates selle allkirjastamise kuupäevast.

3. Käesolev leping kehtib Horvaatia Vabariigi operatsioonis osalemise vältel.

Sõlmitud Bruto pri Kranjus neljandal oktoobril kahe tuhande seitsmendal aastal inglise keeles kahes eksemplaris. Euroopa Liidu nimel Horvaatia Vabariigi nimel

(1) ELT L 139, 31.5.2007, lk 33.

(2) EÜT L 101, 11.4.2001, lk 1. Otsust on viimati muudetud otsusega 2007/438/EÜ (ELT L 164, 26.6.2007, lk 24).

(3) ELT L 116, 29.4.2006, lk 74.

LISA

Deklaratsioonid

Osutatud lepingu artikli 2 lõigetes 4 ja 5

ELi LIIKMESRIIKIDE DEKLARATSIOON

„ELi liikmesriigid, kes kohaldavad 30. mai 2007. aasta ühismeedet 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN), loobuvad võimalusel, niivõrd kuivõrd seda lubavad nende õigussüsteemid, nõuetest Horvaatia Vabariigi vastu oma isikkoosseisu liikmete vigastuste ja surma korral või nendele kuuluvale ja ELi politseimissioonis EUPOL AFGHANISTAN kasutatavale varustusele tekitatud kahju või sellise varustuse hävimise korral, kui selline vigastus, surm või varaline kahju:

— oli põhjustatud Horvaatia Vabariigi lähetatud isikkoosseisu poolt ELi politseimissiooni EUPOL AFGHANISTAN kohustuste täitmisel, välja arvatud kui oli tegemist raske hooletuse või tahtliku üleastumisega,

— või tekkis Horvaatia Vabariigile kuuluva vara kasutamisest, tingimusel et seda vara kasutati operatsiooni käigus, välja arvatud kui see tekkis nimetatud vara kasutava ELi politseimissiooni EUPOL AFGHANISTAN Horvaatia Vabariigi lähetatud isikkoosseisu raske hooletuse või tahtliku üleastumise tõttu.”

HORVAATIA VABARIIGI DEKLARATSIOON

„Horvaatia Vabariik, kes kohaldab 30. mai 2007. aasta ühismeedet 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN), loobub võimalusel, niivõrd kuivõrd seda lubab tema õigussüsteem, ELi politseimissioonis EUPOL AFGHANISTAN osaleva mis tahes riigi vastu nõuete esitamisest oma isikkoosseisu liikme vigastuse ja surma korral või tema valduses ja ELi politseimissiooni EUPOL AFGHANISTAN kasutuses oleva vara rikkumise või hävimise korral, juhul kui vigastus, surm, rikkumine või hävimine:

— oli põhjustatud ELi politseimissiooni EUPOL AFGHANISTAN isikkoosseisu poolt operatsiooniga seotud kohustuste täitmisel, välja arvatud kui oli tegemist raske hooletuse või tahtliku üleastumisega,